  СТАТУТ

НА ГОДИШНА НАГРАДА ЗА ЛЮБИТЕЛСКА ФОТОГРАФИЯ

НА ИМЕТО НА ОЛАРУ РОБЕРТ-СТЕФАН

(1989-2013)

Настоящият статут определя условията за кандидатстване, необходимите документи и процедура за определяне на Годишната награда за любителска фотография на Община Никопол.

**І.ЦЕЛ**

Целта на Годишна награда за любителска фотография е да провокира креативността на младите хората, да развива усета към красивото, същественото и значимото, да утвърждава нравствени и естетически ценности.

**ІІ**.**общи условия**

2.1. Годишна награда за любителска фотография (ГНЛФ) „Олару Роберт-Стефан" е учредена от Общински съвет град Никопол с Решение № 661/30.07.2015 година по повод 2 година от трагичната му смърт.

2.2. ГНЛФ„Олару Роберт-Стефан" се присъжда ежегодно на церемония, организирана от Община Никопол на автор за постижения в областта на любителската фотография.

2.3. Материален израз на ГНЛФ„Олару Роберт-Стефан" са: почетен знак, грамота и парична награда, която Общински съвет - Никопол актуализира в годината на връчване на наградата.

2.4. ГНЛФ„Олару Роберт-Стефан" е за лица-непрофесионалисти, индивидуална и не може да се връчва за съавторство. Наградата се присъжда само приживе.

2.5. ГНЛФ„Олару Роберт-Стефан" се администрира от Община Никопол.

2.6.За присъждане на ГНЛФ„Олару Роберт-Стефан" могат да кандидатстват само физически лица на възраст до 29 години, разделени в две възрастови групи: от 10 до 18 г. и от 19 до 29 години.

**ІІІ.ПРОЦЕДУРА ПО КАНДИДАТСТВАНЕ И НОМИНИРАНЕ НА ПОСТЪПИЛИТЕ КАНДИДАТУРИ**

3.1. Ежегодно Община Никопол обявява процедурата и глобалната тема за предстоящата сесия в интернет-страницата на Общината, в ежемесечното издание на в.“Никополски хоризонти“ и в един от регионалните ежедневници.

3.2. Всеки участник има право да кандидатства за Годишната награда чрез подаване на заявление за участие в конкурса за присъждане на Годишна награда - свободен текст, придружен с не по-малко от три снимки по обявената тема. Снимките се представят на хартиен носител във формат А5 (размер15/21мм) на адреса на общината:

*Гр.Никопол 5940*

*Обл.Плевен*

*Ул.“Ал.Стамболийски“ №5*

*За Първи общински конкурс за любителска фотография „Олару Роберт-Стефан“*

3.4. Предложенията за ГНЛФ„Олару Роберт-Стефан" се внасят в Общинска администрация Никопол – Център за обслужване на граждани в обявения срок.

3.5. Заедно със снимките, на отделен лист следва да бъдат изписани данни на автора:

* Трите имена,
* Дата на раждане
* Телефон и e–mail  за контакт
* Кратка биография
* Наименование и кратък коментар на всяка снимка - до 5 реда.

Заявления, в които липсват някои от горепосочените данни, няма да бъдат вземани под внимание;

3.6. Авторите предоставят правата върху снимките за използването им с нетърговска цел от Община Никопол.

3.7. Не се допускат до участие снимки с неприлично съдържание, анонимни снимки, както и снимки, които не кореспондират със зададената тема.

3.8. Критерии за оценка:

* оригиналност на идеята;
* нестандартна гледна точка;
* адекватна интерпретация на темата;
* съответствие на снимките с посочения по-горе формат;
* високо качество в техническо отношение;

3.9.Оценяването ще се извърши от комисия, назначена със заповед на Кмета на Община Никопол.

3.10. Кандидатите за годишната награда нямат право да участват със свой представител в комисията.

3.11. На свое заседание комисията прави подбор на постъпилите кандидатури за ГНЛФ „Олару Роберт-Стефан" и изготвя подробен протокол. Заседанието й се счита за редовно, ако присъстват най-малко 2/3 от членовете на комисията. Решенията се вземат с обикновено мнозинство. Комисия внася предложение до Кмета на Община Никопол за носители на ГНЛФ „Олару Роберт-Стефан" за съответната година.

3.12. За популяризиране на младежкото творчество, ежегодно община Никопол организира изложба и/или издава печатни материали /албум/ с включени творби на всички кандидати за ГНЛФ „Олару Роберт-Стефан" за съответната година.

3.13. Допуска се ГНЛФ „Олару Роберт-Стефан" да не бъде присъдена, в случай че няма подадени предложения, или подадените предложения не се приемат от комисията.

3.14. Организацията по връчване на ГНЛФ „Олару Роберт-Стефан" се осъществява от община Никопол.

3.15. Годишните поименни награди се връчват от Кмета на община Никопол.